**SpaceX Demo-2** הייתה טיסת ניסוי והמשימה המאוישת הראשונה של החללית דרגון 2 כחלק מהתוכנית המאוישת המסחרית של נאס"א. טיסה זו שוגרה ב-30 במאי 2020 מכן השיגור 39A שבמרכז החלל קנדי ונחתה ב-2 באוגוסט 2020 במימי האוקיינוס האטלנטי. SpaceX Demo-2 היא משימת החלל המאוישת הראשונה ששוגרה על ידי חברה פרטית, חברת SpaceX. משימה זו היא גם המשימה המאוישת הראשונה ששוגרה לחלל מאדמת ארצות הברית מאז שנת 2011, אז שוגרה משימת STS-135, המשימה האחרונה בתוכנית מעבורות החלל של נאס"א.

צוות המשימה, מפקד החללית דאגלס (דאג) הארלי ומפקד מבצעים משותף רוברט (בוב) בנקן, שוגרו אל תחנת החלל הבינלאומית ב-30 במאי 2020 לאחר ששלושה ימים לפני כן בוטל השיגור בשל תנאי מזג האוויר. לטיסה זו קדמה משימת SpaceX Demo-1, אשר שיגרה חללית דרגון 2 לא מאוישת ובחנה את כשירותה של החללית בעת הקפת כדור הארץ ובעת עגינתה אל תחנת החלל הבינלאומית וחזרתה בשלום לכדור הארץ. טיסת החלל המבצעית הראשונה של SpaceX, משימת SpaceX Crew-1, שוגרה ב-16 בנובמבר 2020.

רקע
---

לאחר STS-135, המשימה האחרונה בתוכנית מעבורות החלל שהסתיימה בשנת 2011, לנאס"א לא הייתה חללית המסוגלת לשלוח בני אדם לחלל. כתוצאה מכך, נאס"א השתמשה בשירותים רוסיים על מנת לשלוח את האסטרונאוטים שלה לתחנת החלל הבינלאומית. בנקודה מסוימת נאס"א שילמה עד כ-80 מיליון דולר עבור כל אסטרונאוט בחללית הסויוז. החל משנת 2011 ועם סיומה של תוכנית מעבורות החלל, החליטה נאס"א למצוא אלטרנטיבה מסחרית תחרותית וזולה יותר ממעבורות החלל. לשם כך היא החלה את התוכנית המאוישת המסחרית במסגרתה היא פעלה יחד עם SpaceX ובואינג כדי לפתח חלליות מאוישות חדשות. עד למשימת SpaceX Demo-2, נאס"א השקיעה 3.1 מיליארד דולר בפיתוחה של החללית דרגון. מלבד SpaceX, חברת בואינג עובדת על חללית מאוישת משלה בשם סטארליינר.

צוות
----

ב-3 באוגוסט 2018, דאגלס הארלי ורוברט בנקן נבחרו למשימה. שני האסטרונאוטים הם ותיקי תוכנית מעבורות החלל וטיסת SpaceX Demo-2 הייתה הטיסה השלישית של שניהם לחלל.

| תפקיד | אסטרונאוט |
| --- | --- |
| מפקד החללית | ארצות הבריתארצות הברית דוגלאס הרלי, נאס"א  טיסת חלל שלישית |
| מפקד מבצעים משותף | ארצות הבריתארצות הברית רוברט בנקן, נאס"א  טיסת חלל שלישית |

של לינדרן היה אסטרונאוט גיבוי.

משימה
-----

מטרת המשימה הייתה לאשר סופית את כשירותה של החללית דרגון 2 לשאת בני אדם לחלל ובכך להתחיל עידן חדש שבו חברות מסחריות מספקות שירותים אלה לנאס"א ומנהלות בעצמן משימות עבורה. המשימה בחנה את יכולותיה של דרגון בכניסה למסלול סביב כדור הארץ ואת יכולת העגינה האוטונומית שלה אל תחנת החלל הבינלאומית. ב-30 במאי 2020, החללית שוגרה על גבי משגר פלקון 9 מכן השיגור 39A במרכז החלל קנדי וב-31 במאי 2020 עגנה במודול הרמוני שבתחנת החלל הבינלאומית. השלב הראשון של משגר הפלקון 9 נחת בחזרה על פלטפורמה צפה באוקיינוס האטלנטי. העגינה אל תחנת החלל הבינלאומית ועזיבתה נעשו באופן אוטונומי על ידי החללית דרגון תחת פיקוח של הצוות והתערבות ידנית במקרה הצורך. 

לאחר חיבור לתחנת החלל הבין-לאומית צוות החללית הצטרף למשלחת מס' 63 לתחנת החלל הבין-לאומית. בזמן שהותם על סיפון תחנת החלל, בנקן ערך מספר הליכות חלל יחד עם האסטרונאוט האמריקאי כריסטופר קסידי כדי לבצע פעולות תחזוקה שונות. ב-1 באוגוסט 2020 עזבה החללית את תחנת החלל וב-2 באוגוסט היא נחתה בשלום בעזרת מצנחים במפרץ מקסיקו שבאוקיינוס האטלנטי וחולצה על ידי אוניית אספקה לאסדות.

גלריה
-----

* מייסד Spacex אילון מאסק ומנהל נאס"א ג'ים בריידנסטין מברכים את בנקן והארלי בעודם חובשים מסיכות עקב מגפת הקורונהמייסד Spacex אילון מאסק ומנהל נאס"א ג'ים בריידנסטין מברכים את בנקן והארלי בעודם חובשים מסיכות עקב מגפת הקורונה
* משגר הפלקון 9 בדרכו אל כן השיגורמשגר הפלקון 9 בדרכו אל כן השיגור
* שיגור SpaceX Demo-2שיגור SpaceX Demo-2
* עגינת החללית דרגון בתחנת החלל הבינלאומיתעגינת החללית דרגון בתחנת החלל הבינלאומית
* צוות המשימה נכנס אל תחנת החלל הבילאומיתצוות המשימה נכנס אל תחנת החלל הבילאומית

קישורים חיצוניים
----------------

ויקישיתוף מדיה וקבצים בנושא **SpaceX Demo-2** בוויקישיתוף
* דף המשימה באתר הרשמי של נאס"א
* דף המשימה באתר קטלוג לוויינים
* תיאור המשימה
* שיגור משימת SpaceX Demo-2 ביוטיוב
* עגינת הדרגון בתחנת החלל הבינלאומית ביוטיוב
* צניחת הדרגון באוקיינוס האטלנטי ביוטיוב

הערות שוליים
------------

1. ↑  ג'קי ווטלס,‏ "NASA, SpaceX launch astronauts from US soil for the first time in a decade", ‏ 30 במאי 2020, CNN
2. 1 2  דנה הול וג'ולי ג'ונסון,‏ "SpaceX Astronauts Reach Space Station After Milestone Voyage", ‏ 30 במאי 2020, בלומברג
3. ↑  דניאל אוברהאוס,‏ "SpaceX Launched Two Astronauts—Changing Spaceflight Forever", ‏ 30 במאי 2020, Wired
4. ↑  דימיטריה קסנידס,‏ "SpaceX’s First Crewed Flight: What you need to know", ‏ 30 במאי 2020, בלומברג
5. ↑  ואלרי סטימאק,‏ "NASA Announces First Astronaut Test Flight Date Aboard SpaceX Crew Dragon", ‏ 17 באפריל 2020, פורבס
6. ↑  דארל את'רינגטון,‏ "SpaceX and NASA break down what their historic first astronaut mission will look like", ‏ 1 במאי 2020, TechCrunch